Publication: Magyar Közlöny
Issue: MK-1998-30 (Year: 1998, Number: 30)
Era: 1990-2004
Section: a Polgári Törvénykönyvről szóló 1959. évi IV. törvény
Paragraph Index: 658

3. A Közalapítvány célja 3.1. — A Magyar Köztársaság kisebbségpolitikájának tudományos megalapozása; — a magyar kisebbségi politika szakmai képviselete nemzetközi emberi jogi és kisebbségvédelmi fórumokon; — az Európai Unió tagállamai emberi jogi és kisebbségi jogi elveinek és joggyakorlatának, kisebbségi politikájának figyelemmel kísérése, tanulmányozása; — a nemzeti és etnikai, nyelvi, valamint vallási kisebbségek (a továbbiakban: kisebbségek) helyzetének, az emberi és állampolgári jogok — különös tekintettel a kisebbségekhez tartozó személyek és csoportjaik jogára — érvényesülésének elemző és összehasonlító vizsgálata; — a cigányságra vonatkozó jogok és kisebbségi gyakorlat összehasonlító elemzése; — az Európa Tanáccsal, valamint más kisebbségvédelmi intézményekkel, szervezetekkel történő kapcsolattartás, azok joggyakorlatának feldolgozása és hasznosítása. 3.2. E célok megvalósítása érdekében: — kutatási projekteket, programokat kezdeményez és dolgoz ki, részben vagy egészben koordinálja, szervezi és finanszírozza azok működését; — gondoskodik a Közalapítvány szellemi és anyagi erőforrásainak megőrzéséről, optimális hasznosításától és bővítéséről; — elsődlegesen köteles az Országgyűlés, az illetékes kormányszervek igényeit kiszolgálni; — tudományos rendezvényeket, konferenciákat szervez; — dokumentációs és információs szolgáltatást nyújt, gondoskodik a tudományos eredmények, vizsgálati információk közzétételéről, mielőbbi hasznosításáról, valamint a hazai és a külföldi közvélemény folyamatos, kiegyensúlyozott, igényes tájékoztatásáról; — a kutatói kapacitás bővítése érdekében pályázatokat ír ki; — ösztöndíjat adományoz és támogatja a magyar kutatók külföldi képzését; — kutatási területén bekapcsolódik a hazai felsőoktatásba és posztgraduális képzésbe; — szervezi kutatók és szakemberek nemzetközi kapcsolatait, tanulmányútjait, fejleszti a vendégkutatói kapcsolatokat; — hazai és külföldi szakemberek bevonásával szakértői hálózatot szervez és működtet, koordinálja a célokkal összhangban lévő hazai kutatásokat, bekapcsolódik nemzetközi kutatócsoportok munkájába, nemzetközi projektekbe, valamint kezdeményezi ilyenek létrejöttét.

Source: https://magyarkozlony.hu/hivatalos-lapok/8765c6e2fdbb1efd40bba49d052ab159d6322154/dokumentumok/7a09ebd7df32e48a8b46edcb97f064c180aab6c3/letoltes